32003L0060
L 155/15
JURNALUL OFÍCIAL AL UNIUNII EUROPENE
DIRECTIVA 2003/60/CE A COMISIEI
din 18 iunie 2003
de modificare a anexelor la Directivele 76/895/CEE, 86/362/CEE, 86/363/CEE și 90/642/CEE ale Consiliului în ceea ce privește stabilirea conținuturilor maxime pentru anumite reziduuri de pesticide pe și în cereale, produsele alimentare de origine animală și anumite produse de origine vegetală, inclusiv fructele și legumele
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 76/895/CEE a Consiliului din 23 noiembrie 1976 de stabilire a conținuturilor maxime pentru reziduurile de pesticide pe și în fructe și legume (1), modificată ultima dată de Directiva 2002/79/CE a Comisiei (2), în special articolul 5,
având în vedere Directiva 86/362/CEE a Consiliului din 24 iulie 1986 de stabilire a conținuturilor maxime pentru reziduurile de pesticide pe și în cereale (3), modificată ultima dată de Directiva 2002/79/CE, în special articolul 10,
având în vedere Directiva 86/363/CEE a Consiliului din 24 iulie 1986 de stabilire a conținuturilor maxime pentru reziduurile de pesticide pe și în produsele alimentare de origine animală (4), modificată ultima dată de Directiva 2002/79/CE, în special articolul 10,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe alimentele de origine vegetală, inclusiv fructe și legume (5), modificată ultima dată de Directiva 2002/100/CE a Comisiei (6), în special articolul 7,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitofarmaceutice (7), modificată ultima dată de Directiva 2003/39/CE a Comisiei (8), în special articolul 4 alineatul (1) litera (f),
întrucât:
(1)
Substanțele active amitrol, diquat, izoproturon și etofumesat au fost înscrise în anexa I la Directiva 91/414/CEE respectiv de Directivele 2001/21/CE (9), 2002/18/CE (10) și 2002/37/CE (11).
(2)
Noile substanțe active fenhexamidă, acibenzolar-S-metil, ciclanilidă, piraflufen-etil, iprovalicarb, prosulfuron, sulfosulfuron, cinidon-etil, cihalofop butil, famoxadonă, florasulam, metalaxil-M, picolinafenă și flumioxazină au fost înscrise în anexa I la Directiva 91/414/CEE respectiv de Directivele 2001/28/CE (12), 2001/87/CE (13), 2002/48/CE (14), 2002/64/CE (15) și 2001/81/CE (16) ale Comisiei.
(3)
Înscrierea în anexa I la Directiva 91/414/CEE a substanțelor active respective a avut loc pe baza evaluării informațiilor furnizate în ceea ce privește utilizările propuse. Informații referitoare la aceste utilizări au fost prezentate de unele state membre în conformitate cu articolul 4 alineatul (1) litera (f) din Directiva 91/414/CEE. Informațiile disponibile au fost examinate și sunt suficiente pentru a stabili anumite conținuturi maxime de reziduuri (CMR).
(4)
Atunci când nu există CMR comunitar sau provizoriu, statele membre stabilesc, în conformitate cu articolul 4 alineatul (1) litera (f) din Directiva 91/414/CEE, un CMR național provizoriu, înainte ca autorizația să poată fi acordată produselor fitofarmaceutice care conțin aceste substanțe active.
(5)
În ceea ce privește substanțele active clorofenapir, acetat de fentină și hidroxid de fentină, s-a decis să nu fie înscrise în anexa I la Directiva 91/414/CEE prin Deciziile 2001/697/CE (17), 2002/478/CE (18) și 2002/479/CE (19) ale Comisiei. În temeiul acestor decizii, produsele fitofarmaceutice care conțin aceste substanțe active nu mai pot fi utilizate în Comunitate. Din această cauză, este necesar să se adauge toate reziduurile de pesticide provenite din utilizarea acestor produse fitofarmaceutice la anexele Directivelor 86/362/CEE, 86/363/CEE și 90/642/CEE pentru a permite o supraveghere și un control corespunzător al utilizării lor și pentru a-l proteja pe consumator.
(6)
Pentru a satisface așteptările legitime privind utilizarea stocurilor de pesticide existente, deciziile Comisiei care prevăd neincluderea anumitor substanțe au fixat un termen de eliminare progresivă a utilizării acestora și este necesar ca aplicarea conținuturilor maxime în reziduuri bazate pe principiul în conformitate cu care utilizarea substanței în cauză nu este admisă în Comunitate să intre în vigoare numai la expirarea termenului de eliminare progresivă stabilit pentru această substanță.
(7)
CMR comunitare și conținuturile recomandate de Codex alimentarius sunt stabilite și evaluate în conformitate cu proceduri similare. Un număr limitat de CMR a fost stabilit de Codex pentru diquat și fentină (acetat de fentină sau hidroxid de fentină). Aceste conținuturi au fost luate în considerare la stabilirea CMR fixate în prezenta directivă. CMR din Codex a căror retragere va fi recomandată în viitorul apropiat nu au fost luate în considerare. CMR bazate pe cele din Codex au fost evaluate în funcție de riscurile pentru consumatori. Nici un risc nu a fost stabilit în cadrul parametrilor toxicologici bazați pe studiile de care dispune Comunitatea.
(8)
În vederea înscrierii substanțelor active respective în anexa I la Directiva 91/414/CEE sau a radierii lor, evaluările tehnice și științifice corespunzătoare au fost finalizate sub forma unor raporturi de sinteză ale Comisiei. Datele la care au fost finalizate rapoartele de sinteză pentru substanțele active avute în vedere sunt menționate în directivele Comisiei citate în motivele 1 și 2, precum și în deciziile Comisiei citate în motivul 5. Rapoartele respective stabilesc doza zilnică admisibilă (DZA) și, dacă este cazul, doza de referință acută (DRA) pentru substanțele respective. Expunerea, pe toată durata vieții lor, a consumatorilor de produse alimentare tratate cu substanțele active respective a fost estimată și evaluată în conformitate cu procedurile și practicile din Comunitatea Europeană, ținând seama de directivele publicate de Organizația Mondială a Sănătății (20) și de avizul Comitetului științific pentru plante (21) privind metodologia folosită. S-a calculat că CMR propuse pe această bază nu conduc la o depășire a dozei zilnice admisibile sau a dozei de referință acute.
(9)
Pentru a garanta o protecție corespunzătoare a consumatorului împotriva unei expuneri la reziduuri rezultate din utilizarea neautorizată de produse fitosanitare, este important să se stabilească CMR provizorii pentru combinațiile produs și/sau pesticid respective la un nivel care să corespundă pragului de detecție.
(10)
Stabilirea la nivel comunitar de conținuturi maxime de reziduuri provizorii nu împiedică statele membre să fixeze CMR provizorii, aplicabile substanțelor incluse în prezenta directivă în conformitate cu articolul 4 alineatul (1) litera (f) din Directiva 91/414/CEE și cu anexa VI la această directivă. O perioadă de patru ani este considerată suficientă pentru a determina cea mai mare parte a celorlalte utilizări ale substanțelor active respective. La sfârșitul acestei perioade, conținuturile maxime de reziduuri provizorii trebuie să devină definitive.
(11)
De aceea, este necesar ca toate reziduurile de pesticide generate de utilizarea produselor fitosanitare respective să fie adăugate la anexele la Directivele 86/362/CEE, 86/363/CEE și 90/642/CEE pentru a permite o supraveghere și un control corespunzător al interdicției utilizării lor și pentru a proteja consumatorul. Prin urmare, anexele la Directivele 86/362/CEE, 86/363/CEE și 90/642/CEE trebuie să fie modificate în consecință.
(12)
Pentru a fixa conținuturile maxime de reziduuri de diquat la nivel comunitar, este necesar să fie integrate în Directivele 86/362/CEE, 86/363/CEE și 90/642/CEE anumite dispoziții din Directiva 76/895/CEE, să fie eliminate aceste dispoziții din Directiva 76/895/CEE și să fie modificate unele din aceste dispoziții pentru a ține seama de progresele tehnice și științifice, precum și de evoluția utilizărilor și autorizațiilor la nivel național și comunitar.
(13)
Prezenta directivă este în conformitate cu avizul Comitetului permanent pentru lanțul alimentar și sănătate animală,
ADOPTĂ PREZENTA DIRECTIVĂ:
Articolul 1
La anexa II la Directiva 76/895/CEE, mențiunile referitoare la diquat se elimină.
Articolul 2
Conținuturile maxime de reziduuri de pesticide incluse în anexa I la prezenta directivă se adaugă la anexa II partea A la Directiva 86/362/CEE.
Articolul 3
Conținuturile maxime de reziduuri de pesticide incluse în anexele II și III la prezenta directivă se adaugă la anexa II părțile A și B la Directiva 86/363/CEE.
Articolul 4
Conținuturile maxime de reziduuri de pesticide incluse în anexa IV la prezenta directivă se adaugă la anexa II la Directiva 90/642/CEE.
Articolul 5
Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2003 cel târziu, cu excepția dispozițiilor referitoare la hidroxidul de fentină, acetatul de fentină și clorofenapir, al căror termen de aplicare este amânat până la 30 iunie 2004. Statele membre informează de îndată Comisia cu privire la aceasta.
Statele membre aplică aceste dispoziții de la 1 iulie 2003, cu excepția dispozițiilor referitoare la hidroxidul de fentină, acetatul de fentină și clorofenapir, care se aplică de la 1 iulie 2004.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 6
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 7
Prezenta directivă se adresează statelor membre.
Adoptată la Bruxelles, 18 iunie 2003.